stanford-oval/wikipedia huggingface dataset:
רוברט דברו, רוזן אסקס השני
שנים ראשונות

נולד בהרפורדשייר אמו הייתה נכדתה של מרי בולין, אחותה של אן בולין, אמה של המלכה אליזבת. גדל בטירותיו של אביו, הרוזן הראשון של אסקס, בסטפורדשייר ובפמברוקשייר. לאחר מות אביו ב-1576 היה לבן חסותו של ויליאם ססיל. שנה לאחר מכן החל את לימודיו בטריניטי קולג', קיימברידג' וסיים בשנת 1581 בתואר מוסמך אוניברסיטה. ב-1578 נישאה אמו של אסקס לרוברט דאדלי, רוזן לסטר, שהיה יועץ קרוב למלכה אליזבת וסנדקו של אסקס. שנה לאחר מכן צירף אותו פרנסיס בייקון לחוג אינטלקטואלי בו היו חברים גם מרי סידני, רוזנת פמברוק אחותו של המשורר פיליפ סידני ואחותו של דברו, פנלופה. ב-1590 נשא לאשה את פרנסס וולסינגהאם, בתו של פרנסיס וולסינגהם ואלמנתו של פיליפ סידני.
לאחר לימודיו שירת דברו בצבא תחת פיקודו של אביו החורג בארצות השפלה במסגרת מלחמות המרד ההולנדי.
קריירה בצבא ובחצר המלכה

אסקס הגיע לחצר המלוכה ב-1584 ועד 1587 כבר היה מקורב למלכה. ביוני 1587 החליף את אביו החורג בתפקיד הממונה על הסוסים (Master of the Horse). עם מותו של לסטר, שנה לאחר מכן, העבירה המלכה את המונופול על יינות מתוקים שהיה בחזקתו, לחזקת אסקס, צעד שסיפק לו הכנסה מן המיסים על סחר היינות הללו. ב-1593 היה לחבר המועצה המלכותית. יריבו המובהק בחצר היה מזכיר המדינה רוברט ססיל, רוזן סולסברי הראשון הוויכוחים ביניהם במועצה התחממו לעיתים עד כדי כמעט תגרה.
אסקס הפגין התנהלות עצמאית ולא אחת המרה את פקודת המלכה. כך, ב-1589 הצטרף למסע עונשים כושל של הארמדה האנגלית בפיקודו של פרנסיס דרייק נגד הארמדה הספרדית, על אף שהמלכה הורתה לו לא לעשות זאת. ב-1591 נשלח צרפת בראש כח סיוע לאנרי הרביעי, מלך צרפת. ב-1596 הצטיין כאשר פיקד על כוח אנגלי-הולנדי במסגרת ניצחון האנגלי בקרב קדיס. ב-1597 שוב המרה את פי המלכה, כאשר הוביל את הצי, כמפקדו העליון, יחד עם וולטר ראלי, למרדף אחר אניות אוצר ספרדיות באיים האזוריים, מבלי לטפל לפני כן בצי המלחמה הספרדי, דבר שסיכן את חופי אנגליה.
אירלנד

כישלונו הצבאי הגדול ביותר של אסקס היה כלורד לוטננט של אירלנד, כלומר מושל אירלנד מטעם הכתר הבריטי. הוא מונה לתפקיד המאתגר ב-1599. באירלנד התחולל מרד מאז 1595 (לימים ייקרא מלחמת תשע השנים), שאף מושל אנגלי לא הצליח לדכא. אסקס קיבל לידיו פיקוד על כח בן 16,000 חיילים ופקודה לדכא סופית את המרד האירי. הוא יצא לאירלנד ב-27 במרץ 1599. אסקס עשה בחייליו שימוש לא נבון. במקום לרכז את כוחו בנקודה מכרעהת, הוא פיזר את הכח על שטח גדול בדרום אירלנד. כך נשחק הכח בסדרה של קרבות ותקריות והסכום אותו הקצתה המועצה לצורך המבצע התבזבז. על מנת למנוע תבוסה מוחצת, הגיע להסכם עם המורדים האירים, למורת רוחה של המלכה ובניגוד להנחייתה.
אחת השיטות בהן נקט על מנת לגמול לאנשיו ולהשיג נאמנות, הייתה באמצעות הבטחת תוארי אבירות, מנהג שאף הוא היה לצנינים בעיני המלכה, שביקשה להמעיט במתן תוארי אבירות, על מנת שלא יאבדו מיוקרתם. בקרב המורדים האירים נפוצה הבדיחה לפיה אסקס לא שלף חרב, אלא על מנת להעניק תואר אבירות.
המשפט הראשון

ב-28 בספטמבר 1599 שב אסקס ללונדון ללא אישור המלכה, ותוך קזמן קצר הפתיע אותה בחדר המיטות שלה. ב-29 בספטמבר התייצב לחקירה בפני חבריו למועצה. המועצה קבעה כי ההסכם שכרת עם המורדים הוא בלתי קביל וכי העובדה שעזב את משרתו באירלנד במפתיע וללא פקודה נחשבת לעריקה מתפקיד. הוא הושם במעצר בית בבית יורק בסטרנד של לונדון. ראש הדוברים נגדו במועצה היה יריבו, רוברט ססיל. על אף הפופולריות של אסקס בציבור, הציעו לו ססיל וראלי לפרוש מכל פעילות ציבורית.
ב-5 ביוני 1600 הועמד אסקס למשפט רשמי בפני 18 שופטים ונאלץ להקשים לההאשמות ולעדויות נגדו כאשר הוא עומד על ברכיו. הוא הורשע והוחזר לבית יורק למאסר.
מרד אסקס

באוגוסט שוחרר אסקס, אך תנאיו הורעו והמונופול על עסקי היין, מקור הכנסתו המרכזי, לא הוחזר לו. אסקס הגיע למצב נואש, כאשר כנגדו ניצבה סיעה מלוכדת בהובלת רוברט ססיל. בראשית 1601 החל אסקס לבצר את ביתו שבסטרנד, לצבור תומכים ולהפיץ תעמולה לפיה בכוונת סיעת ססיל לרצוח אותו ולמכור את אנגליה לספרדים. במסגרת תעמולה ציבורית זו, ב-7 בפברואר הזמינו כמה מתומכיו את שחקני תיאטרון הגלוב להציג את המחזה ריצ'רד השני, מאת ויליאם שייקספיר, הכולל סצנה של הדחת מלך מכהן. באותו יום הוזמן אסקס להצייצב בפני המועצה, אך סירב.
ב-8 בפברואר בעשר בבוקר נשלחו אל בית אסקס שלושה שליחים מלכותיים רשמיים. הוא כלא אותם בביתו ויצא יחד עם כ-200 מתומכיו אל הסיטי של לונדון, במטרה לפגוש את ראש העיר של לונדון ליד קתדרלת סנט פול. אולם ססיל הקדים אותו ופרסם במקום שאסקס הוא בוגד במלכות. עד מהרה התפזרו רבים מתומכיו ואיש מהציבור לא הסכים ללכת עמו. הוא נסוג חזרה לביתו בסטרנד, אך מצא שהבית תחת מצור אנשי המלכה, שגם שחררו את השליחים שכלא. הוא נתפס, נכלא והואשם בבגידה במלכות.
משפטו נמשך יום אחד בלבד. ב-25 בפברואר הוצא אסקס להורג בעריפת ראש בטאוור גרין שבמצודת לונדון ונקבר בקפלת פטרוס הקדוש בשלשלאות שבמצודה. הוא היה האחרון שהוצא להורג בעריפת ראש במקום.
יחסי אסקס והמלכה

אסקס היה צעיר מאליזבת ב-34 שנה. הוא היה גבר גבוה ונאה ובנו החורג של מקורבה, רוברט דאדלי, רוזן לסטר. אסקס היה שאפתן, צמא להכרה ולמעמד פוליטי וכלכלי. ייתכן שדווקא גישתו חסרת המעצורים והרוח הצעירה שהביא קסמה למלכה. על יחסי המלכה והרוזן כתב משרתו של הרוזן לאביו ב-1587 "אין קרוב למלכה מאשר אדוני אסקס, בלילה הם משחקים שניהם יחד בקלפים ובמשחקים אחרים והוא אינו חוזר לחדריו אלא עם ציוץ הציפורים בבוקר". ידוע כי השניים טיילו יחד ואסקס היה איש החצר היחיד עמו אליזבת נהגה לרקוד. יחסים מיוחדים אלה, בין שהיו רומנטיים או היקסמות של המלכה מצעיר מרשים ונלהב, עמו נהנתה לחדש את נעוריה ללא מימוש מיני, שימשו כר נרחב הן לרכילות חצר והן למחברי יצירות ספרותיות.
בתרבות > בלדות עממיות בנות זמנו

בלדת-הספד לרוזן מאסקס (A lamentable new Ballad upon the Earl of Essex his death)
פזמון-הספד לרוזן מאסקס מ-1601 (A lamentable Dittie composed upon the death of Robert Lord Devereux late Earle of Essex, who was beheaded in the Tower of London)
בתרבות > מחזות

שייקספיר - שייקספיר עצמו כמעט היה מעורב במאורעות המרד. ההצגה "ריצ'רד השני" הוזמנה מלהקתו להצגה על ידי מתכנני המרד כחלק מצעדי התעמולה וגיוס דעת הקהל למהלך של הדחת ריבון, אך הוכח שהיה מדובר בהזמנה עסקית מקובלת בשכר גבוה ושייקספיר ולהקתו אף לא הועמדו לדין כחברים בקשר. עם זאת אסקס נזכר לפחות בשניים ממחזותיו
הנרי החמישי, בפרולוג למערכה החמישית מתואר מה היה קורה אילו אסקס היה שב כמנצח מאירלנד לאחר דיכוי המרד האירי
מהומה רבה על לא דבר 3:1 מזכיר שייקספיר את "בני-הטיפוחים של נסיכים/ שמתנפחים כל כך שהם יוצאים/ נגד המטפחים" ברמז לאסקס ויחסיו עם המלכה
תומא קורניי, הרוזן מאסקס (Le Comte d'Essex, 1678)
ג'ון בנקס, הטרגדיה של המועדף האומלל (The Unhappy Favourite; Or the Earl of Essex, a Tragedy, 1682)
מקסוול אנדרסון, המלכה אליזבת (Elizabeth the Queen, 1930) - העלילה מתרכזת כמעט כולה ביחסי המלכה המזדקנת ומקורבה הצעיר והשאפתן
בתרבות > אופרה

סבריו מרקאדנטה, הרוזן מאסקס (Il Conte d'Essex, 1833) לליברית מאת פליצ'ה רומאני
גאטנו דוניצטי, רוברטו דברו (Roberto Devereux, 1837) ללברית מאת סלבטורה קמאראנו
בנג'מין בריטן, גלוריאנה (Gloriana, 1952) מבוסס על "אליזבת ואסקס" מאת ליטון סטרייצ'י
בתרבות > סרטי קולנוע

אהבותיה של המלכה אליזבת (Les Amours de la reine Élisabeth) סרט אילם משנת 1912
חייהם הפרטיים של אליזבת ואסקס (1339) בבימויו של מייקל קורטיז, עם בטי דייוויס וארול פלין. מבוסס על "המלכה אליזבת" מאת מקסוול אנדרסון
בתרבות > טלוויזיה

הפקת "המלכה אליזבת" מאת מקסוול אנדרסון משנת 1968 עבור הולמרק, אסקס גולם על ידי צ'רלטון הסטון
בסדרת ה-BBC ‏ Elisabeth R ‏ (1971) גולם אסקס על ידי רובין אליס
במיני-סדרה אליזבת הראשונה משנת 2005 (בכיכובה של הלן מירן כאליזבת) גולם אסקס על ידי יו דנסי
לקריאה נוספת

Falls, Cyril (1997) [1950]. "Essex in Ireland". Elizabeth's Irish Wars. New York: Syracuse University Press. ISBN 9780815604358.
Hammer, Paul E. J. (2004). "Devereux, Robert, second earl of Essex (1565–1601)". Oxford Dictionary of National Biography. Online edn, Oct 2008. Oxford University Press. אורכב מ-המקור ב-14 ביולי 2014. נבדק ב-29 בדצמבר 2020. {{cite encyclopedia}}:  (עזרה)
הערות שוליים

↑  רשומת הלימודים שלו בקיימברידג'
↑  Calendar of the State Papers relating to Ireland, 1599–1600 (1899), London : Longman, H.M.S.O., p. 260.
↑  Tony Riches, The Complex Relationship Between Robert Devereux, Earl of Essex and Queen Elizabeth I
↑  טקסט הבלדה
↑  טקסט הפזמון
↑  סטיבן גרינבלט, להיות או לא להיות שייקספיר, עמ' 414
| --- | --- |
בקרת זהויות :  NLI: 987007274858605171  PLWABN: 9810560007705606  BnF: cb13494806c (data)  GND: 118722603  ISNI: 0000 0001 2138 2245  LCCN: n50043337  NKC: jn20000720068  NLA: 35068484  NLG: 154940  NTA: 071731466  RERO: 02-A022770558  SNAC: w6p55svc  SUDOC: 050358820  Trove: 817303  ULAN: 500316761  VcBA: 495/161727  VIAF: 69085081   WorldCat (עם VIAF): 69085081
חרובית (יישוב)

| --- | --- |
אין תמונה חופשית
 מדינה:  ישראל ישראל
 מחוז:  פתחת רפיח
 נפה:  חבל ימית
 שפה רשמית:  עברית
 תאריך ייסוד:  1975
 סיבת נטישה:  הסכם השלום בין ישראל למצרים
 תאריך נטישה:  1982
 דת:  יהדות
 קואורדינטות:  31°10′12″N 33°56′46″E﻿ / ﻿31.17°N 33.946°E﻿ / 31.17; 33.946 
 אזור זמן:  UTC +2
  מפת מיקום  מפה מפורטת   (למפת סיני מוגדלת) אל-עריש אסמאעיליה שארם א-שייח' סואץ ג'בל קתרינה טאבה נואיבה אבו רודס נח'ל א-טור פורט סעיד ישראל ירדן ערב הסעודית  הים התיכון ים סוףחרובית(למפת סיני רגילה) אל-עריש אסמאעיליה שארם א-שייח' סואץ ג'בל קתרינה טאבה נואיבה אבו רודס נח'ל א-טור פורט סעיד ישראל ירדן ערב הסעודית  הים התיכון ים סוףחרובית  he tabBackground:;tabBorder:#aaa;defaultTab:0;
חרובית הייתה התנחלות ויישוב ישראלי בחצי האי סיני בפתחת רפיח אשר פונה כחלק מהסכם השלום עם מצרים ופינוי חבל ימית.
בתחילה היה היאחזות נח"ל שנקראה בשם חרובה, אולם החיילים קראו לו חרובית. שם זה לא התקבל באופן רשמי, בגלל שהוא הוקצה כבר למעברת חרובית בשפלת יהודה, ולמרות שהמעברה כבר לא הייתה קיימת, השם חרובית ניתן ליער חרובית ונחל חרובית באותו אזור. היישוב נקרא אחר כך באופן רשמי: "תרס"ג", על שם השנה שבה הציע הרצל ליישב את אזור אל-עריש.
היסטוריה

חרובית הוקם כהיאחזות נח"ל בדצמבר 1975 ואוזרח כמושב שיתופי של תנועת החירות-בית"ר בקיץ 1977. בתחילת 1978 הוא הורחב במסגרת תוכנית הממשלה לעבות אזור חיץ ברוחב של כ-40 קילומטר בין ישראל למצרים, בתקווה שאזור זה יישאר בשליטה ישראלית גם לאחר הסכם שלום עם מצרים. אולם, בניגוד לציפיות, לא הוחל בהקמת יישוב הקבע. בנובמבר 1978 אומץ היישוב בידי מושב אביגדור במסגרת ניסיון לחזק את יישובי פתחת ימית אל מול אי הוודאות בתקופת השיחות עם מצרים.
ליד המושב התגלה אתר ארכאולוגי מתקופת הממלכה המצרית החדשה. רשות העתיקות כינתה את האתר (שבחפירתה עסקה ב-1979) "מצודת חרובית".
היישוב חד נס ברמת הגולן, שבהכנות להקמתו החלו ב-1982, היה אמור לקלוט חלק ממפוני חרובית. שם המושב הוא ראשי תיבות של שלושה יישובים שננטשו בסיני: חרובית, דקלה ונאות סיני. בסופו של דבר, לא התיישבו מפוני חרובית במקום.
הערות שוליים

↑  צבי אילן, היאחזות נחל חרובה, דבר, 19 בדצמבר 1975
1 2  היאחזות חרובית היתה לישוב האזרחי ה-9 בפתחת רפיח, דבר, 29 ביוני 1977
↑  חרובית תאוזרח ביולי, דבר, 24 באפריל 1977
↑  עזרא ינוב, ישובים ותיקים אמצו את ישובי חבל ימית, מעריב, 26 בנובמבר 1978
↑  אליעזר אורן, קדמת סיני, אתר מתקופת הממלכה המצרית החדשה ליד מושב חרובית בצפון-מזרח סיני, חדשות העתיקות 1980
↑  דני צדקוני, מצודה מצרית בחרובית, דבר, 3 ביוני 1979
| ישובי סיני שפונו במסגרת הסכם השלום בין ישראל למצרים או הסכמים אחרים |
| --- | --- | --- |
| יישובי חבל ימית | אבשלום • אוגדה • דקלה • חולית • חרובית • חצר אדר • ימית • מחנה נורית • מעוז הים • נאות סיני • ניר אברהם • נתיב העשרה • פריאל • פרי גן • סופה • עצמונה • שדות • תלמי יוסף |  |
| יישובי מרחב שלמה | אופירה • די זהב • נביעות • שלהבת • זהרון |  |
| נוספים | קדש ברנע • נח"ל ים • נח"ל תרשיש |  |
| --- | --- |
בקרת זהויות :  NLI: 987007326687805171
קבוצות אנטיביוטיקה

אנטיביוטיקה היא קבוצת תרכובות אורגניות הגורמות למותם או להפסקת התרבותם של חיידקים. את קבוצות האנטיביוטיקה מקובל לחלק לרוב ביוכימית: לכל התרופות המשתייכות לקבוצה מסוימת הרכב כימי וכן דרך פעולה דומים.
קבוצת הפניצילין

התרופות הנמנות עם קבוצת הפניצילינים נקשרות לחלבונים המכונים penicillin binding proteins (בראשי תיבות- PBP). חלבונים אלו נמצאים בקרום הפנימי של תא החיידק, ותפקידם לייצר את דופן התא. הפניצילינים מעכבים את ייצור דופן תא החיידק אשר מורכב משכבת פפטידוגליקן העוטפת את הקרום הפנימי של תא החיידק. לפעולת החלשת דופן תא החיידק מצטרפת פעולת אנזימי החיידק הקרויים autolysins אשר מזרזת את פירוק הדופן הקיימת של תא החיידק. שתי הפעולות המשולבות הללו גורמות להיחלשות דופן תא החיידק, כתוצאה מכך נכנסים מים לתוך תא החיידק והחיידק מת. מכאן שתרופות אלו הן "בקטריוליטיות" - הורגות את החיידק, גורמות לפירוקו ולא רק מונעות ממנו להתחלק.
קבוצת הצפלוספורין

תרופות אנטיביוטיות מקבוצת ה-Cephalosporins הן תרופות, אשר בדומה לקבוצת הפניצילין, מכילות טבעת בטא לקטם. אלו הן תרופות עמידות יותר כנגד האנזים בטא לקטמאז מאשר קבוצות הפניצילין, והן מסוגלות להשמיד זני חיידקים רבים יותר. מקובל לסווג תרופות אלו על פי דורות. הדורות שונים זה מזה ביציבות בפני בטא לקטמאז, ובסוג החיידקים עליהם הן פועלות. כך למשל, ככל שמתקדמים בשלושת הדורות הראשונים, כך היעילות כנגד חיידקים גראם חיוביים מוחלפת ביעילות כנגד גראם שליליים. כיום נמצא בפיתוח דור חמישי אשר צפוי להיות עמיד הן כנגד חיידקים גראם שליליים והן חיידקים גראם חיוביים (ceftobiprole - לטיפול כנגד MRSA).
מנגנוני עמידות לצפלוספורין - תרופות אלו כוללות כאמור טבעת בטא לקטאם, אשר עלולה להינזק על ידי האנזים בטא-לקטמאז (הקרוי כאן צפלוספורינאז) - ישנם חיידקים המייצרים אנזים זה והם עמידים בפני תרופות אלו. בנוסף לשני מנגנוני העמידות הקיימים בפניצילין (שינוי באתר הקישור או ייצור בתא לקטמאז), קיימים שני מנגנוני עמידות נוספים המאפיינים משפחה זו. האחד, ESBL - בטא לקטמאז המסוגל לפרק את כל התרופות מקבוצת הצפלוספורין, והשני - מנגנון עמידות כרומוזומלי הנקרא amp-C - מכיל כמות רבה של גנים שהחיידק רכש במהלך ההיסטוריה, ולכן הסיכוי שחיידק ירכוש מנגנון זה במהלך הטיפול ויהפוך לעמיד הוא אפסי.
קבוצת קרבפנם

תרופות אלו הן הקבוצה השלישית של תרופות המכילות טבעת בטא לקטאם. לתרופות אלו יש פעילות טובה כנגד כמעט כל סוגי החיידקים, לרבות אלו המפתחים עמידות בפני תרופות אנטיביוטיות אחרות. בשל השימוש הגובר בקבוצה זו, עם הזמן מופיעה עמידות גם כנגדה. תרופות אלו ניתנות דרך הווריד בלבד, ומאחר והן רחבות טווח הן משמשות לטיפול בפרפורציה (ניקוב) במערכת העיכול, אשר גורמת לזיהום על ידי מספר חיידקים (כולל חיידקים אנאירוביים, אשר גם הם מכוסים על ידי התרופה).
מנגנוני עמידות לקרבפנם: קיים זן של קלבסיאלה אשר עמיד כנגד התרופות הללו: CRE- carbapenem resistant enterobacteria.
קבוצת קרבפנם > סוגי תרופות

התרופה imipenem היא ממשפחת הקרבפנמים. היא מתפרקת בכליות ולכן ריכוז התרופה הפעילה יורד. השילוב של imipenem יחד עם cilastatin (נקרא tienam) ניתן כדי לעכב את פירוק התרופה: החומר cilastatin מעכב את פירוק התרופה (פוגע באנזים שמיוצר בכליות ושגורם לפירוק התרופה imipenem). בשל זמן מחצית החיים של ה-imipenem, משטר המינון הוא כל 6 שעות.
meropenem, ertapenem - אלו הן תרופות נוספות ממשפחת הקרבפנם. ה-ertapenem הוא בעל זמן מחצית חיים ארוך יחסית והמינון המקובל הוא אחת ליום.
קבוצת מונובקטם

תרופות מונובקטם נמנות עם הקבוצה הרביעית של תרופות המכילות טבעת בטא לקטאם. באופן עקרוני הן פחות בשימוש, אולם ניתן לתת אותן לחולים המפתחים תגובה אנפילקטית לפניצילין. התרופה aztreonam פעילה נגד חיידקים גראם שליליים והיא עמידה כנגד רוב החיידקים המייצרים את האנזים בטא לקטמאז. תופעות הלוואי הן פגיעה קלה בתפקודי הכבד.
קבוצת גליקופפטידים (ואנקומיצין)

התרופה ואנקומיצין (Vancomycin) אינה מכילה טבעת בטא לקטם. מנגנון הפעולה של אנטיביוטיקה זו הוא עיכוב הסינתזה של דופן החיידק בתהליך הקרוי glycopeptide polymerization: התרופה היא גליקופפטיד, שמולקולת המטרה שלה אינה האנזים אשר יוצר קשרים פפטידיים בדופן החיידק, כי אם שרשרת הנקראת muramyl peptide (המהווה את יחידת הבסיס של דופן החיידק). התרופה לא מאפשרת ליצור קשרי הצלבה בין השרשראות של המורמיל פפטיד (נקשר לאזור שבו יש D-ala-D-ala ולא מאפשר המשך הצלבה ליצירת הדופן). תרופות מקבוצה זו יעילות נגד חיידקים גראם חיוביים (בקטריוצידיות - משמידות חיידקים), לרבות זנים העמידים כנגד פניצילין - MRSA.
מנגנוני עמידות לוואנקומיצין: בחיידקים עמידים לתרופה, הפפטידוגליקן הוא במבנה של D-ala-D-lactate, וכך התרופה לא מצליחה להיקשר ולהפריע ליצירת הדופן. חיידקים העמידים לוואנקומיצין נקראים VRE - Vancomycin resistant enterococci. מאחר שוואנקומיצין היא אחת התרופות הבודדות והיעילות נגד סוג החיידקים המסוכן והאלים מסוג סטפילוקוקוס מוזהב (סטפילוקוק אוראוס) הרי שיש להמעיט את השימוש בה כדי למנוע השראה של עמידות. יתרה מכך, כל זיהוי של חיידק עמיד לוואנקומיצין אצל מטופל מחייב בידוד מוחלט של המטופל כדי למנוע העברה של חיידקים עמידים ומסוכנים.
קבוצת הקינולונים

קינולון היא אנטיביוטיקה הפוגעת בתהליך שכפול ה-DNA של חיידקים וגורמת לתמותה מהירה שלהם. הקינולונים מעכבים אנזימים חיידקיים המכונים טופואיזומרז-4 או DNA-gyrase, המשתתפים בייצור חומצות גרעין חיידקיות, ומונעים מהם למלא את תפקידם. הקינולונים מאופיינים בספיגה טובה מאוד דרך הפה ומסוננים בשלפוחית השתן, ועל כן קבוצה זו משמשת בין היתר כתרופות לטיפול בדלקות הנגרמות בדרכי השתן.
קבוצת הטטרציקלינים

התרופות הנמנות עם משפחת הטטרציקלינים (נקראות כך היות שכוללות ארבע טבעות hydrocarbon) מונעות את ייצור החלבון בתא החיידק. אלו הן תרופות אשר מעכבות ומונעות את ריבוי החיידקים (ומכאן שאינן בקטריוצידיות אלא בקטריוסטטיות), והן בעלות פעילות רחבת טווח כנגד חיידקים (גראם שליליים וגראם חיוביים). באופן פרטני, תרופות אלו מונעות את היקשרותו של aminoacyl tRNA ל-mRNA ribosome complex. הן עושות זאת על ידי היקשרות ליחידה 30S (תת-היחידה הקטנה של הריבוזום), וספציפית ב-site A של הריבוזום. בדרך זו נמנע תהליך ייצור החלבון.
קבוצת האמינוגליקוזידים

קבוצת האמינוגליקוזידים, בדומה לקבוצת הטטרציקלינים, פועלת על ידי פגיעה בייצור חלבוני החיידק - Bacterial protein synthesis inhibitors- אמינוגליקוזידים נקשרים ליחידה 30S בריבוזום (בדומה לטטרציקלינים), וגורמים לבעיות בתהליך התרגום עצמו של החלבון (למשל, פגיעה ב-proofreading process, אשר גורמת לטעויות רבות וטרמינציה מוקדמת מדי של החלבון). במרבית המקרים פעילותם היא בקטריוסטטית בלבד, ואולם אם ריכוזם עולה הם הופכים להיות בקטריוצידיים (החלבון הפגום מביא למות החיידק). ההסבר לפעילותם הבקטריוצידית הוא שנמצא כי חלקים קטיוניים במולקולת התרופה גורמים לחורים בממברנה החיצונית של התא, ויוצרים דליפה של תוכן תוך-תאי החוצה, דבר המזרז את מות החיידק. אלו הן תרופות בעלות טווח פעולה צר, יעילותן היא בעיקר כנגד חיידקים מסוג גראם שליליים. תרופות אלו יעילות במיוחד כנגד חיידקים אירוביים (כגון פסאודומונס), וכנגד חיידקי המעיים. תרופות אלו חייבות לחדור מבעד לקרום התא בתהליך הדורש חמצן ואנרגיה, ועל כן חיידקים אנאירוביים עמידים כלפי תרופות אלו. חדירת תרופות אלו לתוך תא החיידק מתאפשרת ביתר קלות באמצעות תרופות החוסמות את ייצור דופן תא החיידק, ועל כן שילוב של תרופות אלו בשילוב עם תרופות הפוגעות בייצור דופן התא (כגון פניצילין וואנקומיצין) מגבירה את השפעתן (סינרגיסטית). קיים שילוב נפוץ יחסית של אמפיצילין וגנטמיצין (gentamicin - סוג של אמינוגליקוזיד) הניתן במקרים כגון אנדוקרדיטיס.[יש לציין כי ע"פ ברונר, אין לתת באותה תמיסה יחד עם תרופות המכילות בטא לקטאם מחשש לתגובה כימית].
גורמי עמידות לאמינוגליקוזידים - העמידות לתרופה מקודדת על ידי פלסמיד בתא החיידק, אשר מבצע מודיפיקציות על האנטיביוטיקה, כגון אצטילציות, פוספורילציות או אדנילציות, המונעות ממנה להיקשר לריבוזום.
תרופות אלו משמשות בעיקר לטיפול בזיהומים הנגרמים בדרכי השתן או במעי. הן יעילות כנגד חיידקים גראם שליליים כגון E. coli, פסאודומונס, קלבסיאלה.
קבוצת המקרולידים

קבוצת המקרולידים פועלת באמצעות מניעת ייצור חלבוני החיידק - Bacterial protein synthesis inhibitors, ואולם שלא בדומה לטטרציקלינים ולאמינוגליקוזידים, קבוצה זו נקשרת ליחידה 50S (ולא 30S) על גבי הריבוזום של החיידק, ומעכבת את סינתזת החלבון. תרופות אלו הן בעלות טווח פעילות רחב, ובעלות פעילות אנטיביוטית דומה לזו של הפניצילין. הן יעילות גם עבור חיידקים חסרי דופן, חיידקים אשר עמידים לפניצילין וחיידקים אשר אין להם כיסוי אנטיביוטי אחר. תרופות אלו יעילות גם כנגד חיידקים גראם חיוביים (למעט סטפילוקוקוס אוראוס).
מנגנוני עמידות למקרולידים- מנגנון העמידות העיקרי הוא מתילציה על גבי הריבוזום (בתהליך פוסט-שעתוק) המפריעה להיקשרות התרופה. לעיתים העמידות נוצרת כבר במהלך הטיפול עצמו.
קבוצת המקרולידים > התוויות טיפוליות

תרופות אלו ניתנות בין היתר במקרים הבאים:
זיהומים הנגרמים על ידי סטרפטוקוקים
עגבת, מחלת ליים
זיהומים בדרכי הנשימה, דלקת ריאות
קבוצת המקרולידים > סוגי התרופות השונים

תרופות ידועות ממשפחת המקרולידים הן אריתרומיצין, קלריתרומיצין (בעלת זמן מחצית חיים ארוך יותר מאריתרומיצין), ואזיתרומיצין (זמן מחצית חיים ארוך).
קבוצת המקרולידים > תופעות לוואי

תופעות הלוואי כוללות בחילות, הקאות וכאבי בטן, וכן פגיעה חולפת בכבד (יש לבחון את תפקודי הכבד).
קבוצת sulfonamides

הסולפונאמידים (נקראים גם "תרופות סולפה") הן התרופות האנטיביוטיות הראשונות טרם גילוי הפניצילין. תרופת הסולפה הראשונה נקראה prontosil והיא נוסתה לראשונה בשנת 1932. לאחר מכן נעשה שימוש נרחב בתרופות אלו במהלך מלחמת העולם השנייה. קבוצה זו של אנטיביוטיקות מעכבת את ייצור החומצה הפולית בחיידק. תרופות אלו הן בעלות מבנה הדומה למרכיב המכונה PABA או Para aminobenzoic acid, הדרוש לחיידקים כדי ליצור את החומצה הפולית אשר הכרחית לקיום החיידק. החיידק אינו יכול לקבל חומצה פולית מהמאכסן, אלא הוא חייב לייצר אותה מה-PABA. תרופות סולפונאמידיות כאמור מתחרות ב-PABA, באופן בו הן מעכבות בצורה תחרותית את האנזים dihydropteroate synthase, אשר הופך את PABA לשלב ביניים של החומצה הפולית (הקרוי dihydrofolinic acid). החשיבות של חומצה פולית היא בתרומתה ליצירת חומצות גרעין. בהיעדרה, תאים לא יוכלו להתחלק. לתרופות אלו יש פעילות טובה הן כנגד חיידקים גראם שליליים והן כנגד חיידקים גראם חיוביים, ובמינון המקובל מושגת פעילות בקטריוצידית ההורגת את החיידק.
מנגנוני עמידות לסולפונאמידים: המנגנון הידוע לפיתוח עמידות לסולפונאמידים הוא רכישת גן המקודד על גבי פלסמיד, אשר מייצר אנזים שאינו רגיש לתרופה (האנזים dihydropteroate synthase).
קבוצת sulfonamides > התוויות טיפוליות

כאמור, לתרופות הסולפונאמידים יש תגובה טובה כנגד חיידקים גראם חיוביים וגראם שליליים, ובמיוחד כנגד חיידקים מסוג e.coli, ולכן התרופה טובה לטיפול כנגד דלקות בדרכי השתן.
קבוצת sulfonamides > סוגי התרופות השונים

ניתן לחלק את תרופות הסולפה על פי זמן מחצית החיים. בין התרופות הקיימות, ניתן למנות:
sulfamethoxazole (בקיצור SMX), שם מסחרי Gantanol: זמן מחצית החיים של תרופה זו נע בין 10-24 שעות, מאפשר מינון של פעם ב-12 שעות.
sulfisoxazole (שם מסחרי gantrisin): זמן מחצית החיים של תרופה זו קצר יותר, בין שעתיים לשבע שעות (מאפשר מינון של פעם ב-6 שעות).
קבוצת sulfonamides > תופעות לוואי

תופעות הלוואי בשימוש בסולפונאמידים כוללות בין היתר תגובה מסוג רגישות יתר (הכוללת תפרחת, חום, פוטוסנסטיביות), פגיעה בכליות (התרופה שוקעת בכליות וסביבה החומצית של השתן - crystalluria - נוצרים גבישים בשתן, ועל כן יש להקפיד על שתייה מרובה). כמו כן, התרופה יכולה להביא לירידה בספירת תאי הדם הלבנים, ולהרגשה כללית רעה הכוללת בחילות ושלשולים. אין לתת תרופה זו לנשים בהיריון ולילודים, היות שהתרופה נקשרת לחלבוני הדם, ודוחקת החוצה את הבילירובין. מאחר שמחסום דם־מוח אצל ילודים ועוברים איננו מפותח עדיין, הבילירובין עלול להגיע לתאי המוח ולפגוע בהם, ולגרום לשיתוק מוחין, חירשות, הפרעות בראייה וקשיי דיבור (נקרא גם "צהבת מוחית של הילוד" או kernicterus).
המבנה הקבוע של פניצילין; השרשרת הצדדית, משמאל, מסומנת ב-R
תרשים מבנה של צפלוספורין
תרשים מבנה של ואנקומיצין
המבנה המשותף של הקינולונים
אנדרו למברו

| --- | --- |

 לידה:  25 במאי 1998 (בן 26) סידני, אוסטרליה 
 מוקד פעילות:  אוסטרליה 
 תקופת הפעילות:  מ-2013
 עיסוק:  זמר
 סוגה:  מוזיקת פופ, אלקטרו 
 שפה מועדפת:  אנגלית 
 חברת תקליטים:  סוני מיוזיק פאבלישינג 
 האתר הרשמי
 פרופיל ב-IMDb
 
אנדרו למברו (באנגלית: Andrew Lambrou; נולד ב-25 במאי 1998) הוא זמר אוסטרלי ממוצא יווני־קפריסאי, ייצג את קפריסין באירוויזיון 2023, שהתקיים בליברפול שבממלכה המאוחדת.
שנותיו הראשונות

למברו נולד ב-1998 למשפחה יוונית־קפריסאית בסידני, אוסטרליה. הוא למד נגינה על פסנתר בבית הספר למוזיקה של AMS. בגיל 5 זכה במקום הראשון בתחרות כישרונות שערך בית ספרו, כששר את "דו-רה-מי" מתוך צלילי המוסיקה.
קריירה

בשנת 2013 העלה גרסת כיסוי שלו לשיר "My Immortal" של אוונסנס בערוץ היוטיוב שלו. הביצוע שלו ל-"Stay with Me" של סם סמית' שותף על ידי ערוץ מוזיקה שבסיסו בספרד, ופרסם את למברו עוד יותר. בשנת 2015 השתתף בתחרות The X Factor אוסטרליה, והגיע לעשרים האמנים האחרונים בתחרות. באותה שנה חתם על חוזה הקלטות עם סוני ATV. סינגל הבכורה שלו, "Throne", יצא לאור ב-2021. ב-2022 השתתף ב-Eurovision – Australia Decides, הקדם האוסטרלי לאירוויזיון 2022, עם השיר "Electrify", שדורג במקום השביעי עם 51 נקודות. ב-17 באוקטובר הוכרז כי למברו עתיד לייצג את קפריסין באירוויזיון 2023. שירו, "Break a Broken Heart", יצא לאור כמה חודשים אחר כך. ב-11 במאי 2023 ביצע למברו אותו על בימת חצי הגמר השני של אירוויזיון 2023. עם הקראת התוצאות של שלב זה הוא נמנה בין האמנים שהעפילו לגמר. ב-12 במאי פורסם סדר ההופעות של הגמר, שנקבע פעם נוספת על ידי מפיקי התחרות. קפריסין הופיעה כמדינה השביעית, לפני ספרד ואחרי צרפת. במופע הגמר, בתום הקראת הניקוד שהעניקו צוותי השופטים, דורג השיר במקום ה-13, עם 68 נקודות. בהצבעת הקהל הוא דורג במקום ה-11, עם 58 נקודות. כך, בתום הקראת הניקוד מהצבעות הקהל בבית, שהתווסף לניקוד מהשופטים, סיים השיר במקום ה-12, כשבסך הכל קיבל 126 נקודות.
דיסקוגרפיה > סינגלים

| שם | שנה | אלבום |
| --- | --- | --- |
| "Throne" | 2021 | סינגל שלא מתוך אלבום |
| "Lemonade" | 2021 | סינגל שלא מתוך אלבום |
| "Confidence" | 2021 | סינגל שלא מתוך אלבום |
| "Electrify" | 2022 | סינגל שלא מתוך אלבום |